หนุนแก้สุญญากาศงดปล่อยกู้
แบงก์หนุนรัฐปรับเกณฑ์กองทุนประกันภัยช่วยธุรกิจรายใหญ่แก้สุญญากาศงดปล่อยกู้
24 ม.ค. 2555

แบงก์หนุนรัฐปรับเกณฑ์กองทุนประกันภัยช่วยธุรกิจรายใหญ่แก้สุญญากาศงดปล่อยกู้
นายปิติ ตัณฑเกษม ประธานเจ้าหน้าที่บริหารธุรกิจขนาดใหญ่ ธนาคารทหารไทย กล่าวว่า ขณะนี้กลุ่มผู้ประกอบธุรกิจรายใหญ่กำลังประสบปัญหาด้านการขอสินเชื่อจากธนาคารพาณิชย์ หลังจากบริษัทประกันภัยในต่างประเทศปฏิเสธที่จะรับประกันภัยต่อจากบริษัทประกันไทย ทำให้บริษัทประกันภัยในประเทศบางส่วนปรับเบี้ยประกันเพิ่มขึ้นถึง 3 เท่าตัว แต่ไม่รวมความคุ้มครองภัยน้ำท่วม ขณะที่บางส่วนปฏิเสธการรับต่อประกันภัยให้ลูกค้า
นายปิติ กล่าวว่า สถานการณ์แบบนี้ส่งผลกระทบต่อลูกค้าโปรเจกต์เก่าที่ธนาคารปล่อยสินเชื่อไปแล้ว และลูกค้าที่ต้องการสินเชื่อเพื่อไปขยายโปรเจกต์ใหม่ๆ เนื่องจากเงื่อนไขในการปล่อยกู้ระบุว่าจะต้องมีการทำประกันภัย ดังนั้นในรายที่ประกันขาดแล้วต่อไม่ได้ก็จะมีปัญหา ขณะที่ลูกค้าที่จะขอวงเงินใหม่ก็ไม่สามารถทำได้เพราะติดเงื่อนไขว่าต้องทำประกันภัย ซึ่งประเด็นนี้จึงเป็นปัญหาทั้งระบบ
“ลูกค้ารายใหญ่ขณะนี้ไม่มีที่ไหนทำให้ มันก็เป็นปัญหาเรื่องการพิจารณาความเสี่ยง” นายปิติ กล่าว
นายปิติ กล่าวว่า ธนาคารจึงเห็นด้วยหากรัฐบาลจะขยายการรับประกันภัยให้ครอบคลุมผู้ประกอบการรายใหญ่ด้วย เพราะขณะนี้มีเพียงรัฐบาลเท่านั้นที่จะสร้างความเชื่อมั่นเพื่อแก้ปัญหาสุญญากาศได้
นายวิภูธา ตระกูลฮุน ผู้ช่วยกรรมการผู้จัดการใหญ่อาวุโส ธนาคารกรุงไทย กล่าวว่า การขยายการรับประกันภัยให้รวมถึงธุรกิจรายใหญ่ถือเป็นเรื่องที่ดี และเชื่อว่าจะช่วยลดต้นทุนให้กับธุรกิจได้
นายชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ กล่าวว่า หากจะขยายการรับประกันมายังลูกค้ารายใหญ่ด้วยคงต้องไปดูรายละเอียดว่าจะคุ้มครองในสัดส่วนเท่าใดของทุนประกัน ซึ่งเรื่องนี้ต้องทำออกมาให้ชัดเจนโดยเร็ว